'La dernière danse de Brigitte', el titella gegant dels Zero en Conducta | Barcelona Cultura
'La dernière danse de Brigitte', el titella gegant dels Zero en Conducta
Arriba al Centre Cívic Urgell i a Vil·la Urània la companyia Zero en Conducta (a la foto) i el seu espectacle La dernière danse de Brigitte, un muntatge protagonitzat per un titella gegant que és tota una troballa del millor teatre d'objectes.
Podreu veure els Zero en conducta el divendres, 17 de novembre (Centre Cívic Urgell) i el dissabte 18 de novembre (Vil·la Urània) i fer-vos una idea així del talent d'aquesta companyia, especialitzada en teatre de gest i titelles que va néixer el 2011 al taller de Pepe Otal, tota una referència del gènere.
Els Zero en Conducta han creat un llenguatge visual propi que veureu reflectit a La dernière danse de Brigitte, un dels seus espectacles més reeixits fins ara. El protagonitza un titella gegant, una vella ballarina confinada en una cadira que, poc abans del seu darrer viatge, repassa els records de tota una vida.
La representació forma part del cicle Barcelona Districte Cultural, que porta per centres cívics i centres culturals de tota la ciutat espectacles d'èxit produïts els últims anys a Barcelona. És el cas de La dernière danse de Brigitte, però també d'altres espectacles que veurem la mateixa setmana.
Ens referim, per exemple, a Mi madre y yo, el muntatge protagonitzat per la ballarina, coreògrafa i performer Sonia Gómez que fa pujar a l'escenari la seva pròpia mare. Les veureu totes dues en escena el mateix divendres, 17 de novembre a Can Clariana Cultural.
Entre d'altres propostes (consulteu la programació si voleu veure també els espectacles de la setmana adreçats als infants) Barcelona Districte Cultural ens permetrà recuperar aquesta setmana (dissabte, 18 de novembre al Centre Cívic Zona Nord) el muntatge teatral Aneboda, en el qual un grup d'actors munten un armari a la vegada que fan una reflexió crítica sobre la manera com vivim, o la repassada de Marc Martínez a la seva infantesa al Raval, titulada Mal Martínez. Humor i hòsties, el mateix dissabte, 18, al Centre Cívic Baró de Viver.
Si voleu saber més sobre els espectacles que programa Barcelona Districte Cultural, doneu un cop d'ull al seu web, on podreu reservar de manera gratuïta la vostra localitat.